PATVIRTINTA

Vilniaus Sofijos Kovalevskajos gimnazijos

direktoriaus 2016 m. rugpjūčio 30 d.

įsakymu Nr. V-130

**VILNIAUS SOFIJOS KOVALEVSKAJOS GIMNAZIJOS MOKINIŲ PAŽANGOS IR PASIEKIMŲ VERTINIMO TVARKOS APRAŠAS**

**I. BENDROSIOS NUOSTATOS**

1.Vilniaus Sofijos Kovalevskajos gimnazijos mokinių pažangos ir pasiekimų vertinimo tvarkos aprašas (toliau – Tvarkos aprašas) reglamentuoja mokinių mokymosi pažangos ir pasiekimų vertinimą, įsivertinimą, kontrolinių darbų krūvį ir tvarką, tėvų (globėjų, rūpintojų) informavimą apie mokinių mokymosi sėkmingumą ir pažangą.

2.Tvarkos apraše aptariami vertinimo tikslai ir uždaviniai, nuostatos ir principai, vertinimas ugdymo procese ir baigus programą.

3. Mokyklos Mokinių pažangos ir pasiekimų vertinimo tvarkos aprašas parengtas vadovaujantis:

3.1.Bendrosiomis programomis;

3.2.Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK – 556 (Lietuvos Respublikos švietimo ir mokslo ministro 2012 m. gegužės 8 d. įsakymo Nr. V-766 redakcija) ;

3.3.Pradinio, pagrindinio ir vidurinio ugdymo programų aprašas, patvirtintas Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V – 1309;

3.4.2015 - 2016 ir 2016 – 2017 mokslo metų metų pagrindinio ir vidurinio ugdymo programų bendraisiais ugdymo planais, patvirtintais Lietuvos Respublikos švietimo ir mokslo ministro 2015 m. gegužės 6 d. įsakymu Nr. V – 457;

3.5.Lietuvos higienos norma HN 21:2010 „Bendrojo lavinimo mokykla. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2010 m. sausio 22 d. įsakymu Nr. V-60;

3.6.Mokyklos administracijos, mokytojų, mokinių ir jų tėvų (globėjų, rūpintojų) susitarimais.

4. Mokinių, besimokančių pagal **pritaikytas arba individualizuotas dalykų programas**, žinios, gebėjimai ir įgūdžiai vertinami atsižvelgiant į Bendrojo išsilavinimo standartais nustatytą mokomųjų dalykų pasiekimų lygmenį.

**II.VERTINIMO TIKSLAS IR UŽDAVINIAI**

5. Padėti mokiniui mokytis ir bręsti kaip savarankiškai, atsakingai asmenybei; pateikti informaciją apie mokinio mokymosi patirtį, pasiekimus ir pažangą, priimti pagrįstus sprendimus.

6. Padėti mokiniui pažinti save, suprasti savo stipriąsias ir silpnąsias puses, įsivertinti savo pasiekimus, formuoti mokymosi tikslus ir uždavinius;

7. Padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą;

8. Suteikti tėvams (globėjams) informaciją apie mokinio mokymosi pasiekimus ir pažangą;

9.Padėti mokyklai planuoti ugdymo turinį ir procesą, suteikti mokinių poreikius atliepiančią pagalbą ir įsivertinti savo darbo kokybę.

**III.VERTINIMO NUOSTATOS IR PRINCIPAI**

10.Vertinama remiantis šiuolaikine mokymosi samprata (įgūdžiai, pastangos, įvairūs gebėjimai);

11.Vertinama ne tik žinios, bet ir įvairios bendrosiose programose numatytos kompetencijos;

12.Vertinama individuali mokinio pažanga.

*13.Tikslingumas*: vertinimo metodai atitinka mokymosi turinį;

*14. Atvirumas ir skaidrumas*: su mokiniais tariamasi dėl (į)vertinimo formų, laiko, aiškūs vertinimo kriterijai;

*15. Objektyvumas*: siekiama kuo didesnio vertinimo patikimumo, remiamasi pagrindinio ir vidurinio ugdymo Bendrosiose programose pateiktais apibendrintais kokybiniais mokinių žinių, supratimo ir gebėjimų vertinimo aprašais;

*16. Informatyvumas*: vertinimo informacija aiški, išsami, savalaikė, nurodoma, ką mokinys jau išmoko, kur spragos, kaip jas taisyti;

*17. Aiškumas*: vertinimas grindžiamas aiškiais, mokiniams suprantamais kriterijais.

**IV. VERTINIMAS MOKANT IR MOKANTIS**

18. Mokytojas per pirmąsias savo dalyko pamokas rugsėjo mėnesį mokinius supažindina su ilgalaikiu planu / programa, mokymosi pasiekimų informacijos kaupimo ir jos fiksavimo sistema, aptaria vertinimo kriterijus, metodus ir formas, supažindina su kriterijais, kuriais vadovaudamasis, rašo pažymį, atsiskaitymo darbais. Mokytojai, taikantys kaupiamąjį vertinimą, mokinius informuoja, kokiu būdu bus kaupiami ir fiksuojami taškai, kiek taškų jie privalės surinkti per pusmetį.

19. Rugsėjo mėnesio dvi savaitės skiriamos naujai atėjusių mokinių adaptacijai, todėl jų mokymosi pasiekimai nepatenkinamais pažymiais nevertinami.

20. Mokinių pažangos ir pasiekimų vertinimas grindžiamas aiškiais, mokiniams suprantamais ir žinomais kriterijais, skatinantis mokinių mokymosi pažangą, asmenybinių galių plėtojimą.

21. Mokinių, besimokančių pagal pagrindinio ir vidurinio ugdymo programas, pažanga ir pasiekimai vertinami 10 balų sistema arba įskaita.

21.1. Dalykai, kurie vertinami 10 balų sistema: kalbos (lietuvių k., užsienio k.); socialiniai mokslai (istorija, geografija, pilietiškumo pagrindai, ekonomika ir verslumas); tikslieji mokslai (matematika, informacinės technologijos); gamtos mokslai (biologija, chemija, fizika); menai ir technologijos (dailė, teatras, grafinis dizainas, fotografija, taikomieji menai ir dizainas, statyba ir medžio apdirbimas); technologijos; bendroji kūno kultūra (pasirinkta sporto šaka, šokiai); pasirenkamieji dalykai (braižyba; ekonomika ir verslumas; antroji užsienio kalba; informacinės technologijos)

21.2. Dalykai, kurie vertinami įskaita: dorinis ugdymas (etika, tikyba); integruotas technologijų kursas; dalykų moduliai (jei jie neintegruoti su dalyku); pasirenkamieji dalykai (psichologija, teisės pagrindai).

22. Vertinant mokinių pasiekimus orientuojamasi į mokinių pasiekimų lygmenis, apibrėžtus Bendrosiose programose: patenkinamą lygmenį atitinka 4–5 balai, pagrindinį – 6–8 balai ir aukštesnįjį – 9–10 balų. 10 – puikiai, 9 – labai gerai, 8 – gerai, 7 – pakankamai gerai, 6 – patenkinamai, 5 – pakankamai patenkinamai, 4 – silpnai, 3 – blogai, 2 – labai blogai, 1 – nieko neatsakė, neatliko užduoties. Patenkinami įvertimai – 4–10 balų, „įskaityta“; nepatenkinami įvertinimai – 1–3 balai, „neįskaityta“, „neatestuota“.

23. Minimalus pažymių skaičius per pusmetį yra savaitinių valandų skaičius +2.

24. Minimalus pažymių skaičius per trimestrą yra:

24.1. Jei 1–2 pamokos per savaitę, ne mažiau kaip 3.

24.2. Jei 3–4 pamokos, savaitinių pamokų skaičius +1.

24.3 Jei 5 pamokos, ne mažiau kaip 5.

25. Vertinant I–II kl. mokinių pasiekimus ir pažangą plačiau naudotini žodiniai skatinimo būdai.

26. Kontrolinių darbų organizavimo tvarka ir vertinimas.

26.1. Apie kontrolinį darbą mokiniai informuojami ne vėliau kaip prieš savaitę elektroniniame dienyne. Rekomenduojama mėnesio kontrolinių darbų tvarkaraštį skelbti elektroniniame dienyne. Su mokiniais aptariama kontrolinio darbo tema, struktūra, vertinimo kriterijai. Dėl svarbių priežasčių mokytojai, suderinę su mokiniais, turi teisę keisti kontrolinio darbo laiką.

26.2. Mokiniams per dieną negali būti skiriamas daugiau kaip vienas kontrolinis darbas.

26.3. Mokinių savarankiškus, kontrolinius darbus, apklausas mokytojas ištaiso ir grąžina mokiniams ne vėliau kaip po 1 savaitės (rašiniai gali būti taisomi ilgiau – iki 2 savaičių).

26.4. Mokiniui, praleidusiam kontrolinį darbą ar kitą atsiskaitymą dėl pateisinamos priežasties, tą dieną įrašoma „nedalyvavo pamokoje“ ir „neįskaityta“. Atsiskaičius su mokytoju sutartu laiku, bet ne vėliau kaip per 2 savaites, naikinama „neįskaityta“ ir įrašomas gautas įvertinimas. Laiku neatsiskaičiusiam mokiniui įrašomas 1.

26.5. Mokiniui, neatvykusiam į kontrolinį darbą ar kitą atsiskaitymą be pateisinamos priežasties, įrašomas 1.

27. Mokiniui, pristačiusiam pažymą apie įvertinimus, gautus kitoje ugdymo įstaigoje, įvertinimai perkeliami į elektroninį dienyną per dvi savaites gavus pažymą.

28. Gali būti naudojamas kaupiamasis vertinimas už klasės veiklas ir namų darbus.

29. Gimnazijoje netoleruojamas nusirašinėjimas, naudojimasis kita neleistina pagalba.

30. Vertinant III–IV klasių mokinių kalbėjimo, rašymo užduotis, kontrolinius darbus atsižvelgiama į brandos egzaminų vertinimo sistemą.

31. Mokiniai, laimėję prizines vietas mokyklos, miesto ar šalies olimpiadose, konkursuose, gauna to dalyko 10 balų.

**V. VERTINIMAS BAIGUS PROGRAMĄ,**

**JOS DALĮ. KĖLIMAS Į AUKŠTESNĘ KLASĘ**

32. Pusmečių, trimestrų ir metiniai įvertinimai elektroniniame dienyne fiksuojami pažymiais arba rašoma „įskaityta" („įsk.“), „neįskaityta" („neįsk.“), „neatestuota" („neat.“), „atleista“ („atl.“):

32.1. patenkinamas įvertinimas – „įskaityta“ („įsk.“), „atleista“ („atl.“), 4–10 balų;

32.2. nepatenkinamas įvertinimas – „neįskaityta“ („neįsk.“), „neatestuota“ („neat.“), 1–3 balų.

33. Trimestro, pusmečio pažymys rašomas nustačius per trimestrą / pusmetį gautų pažymių aritmetinį vidurkį: jei aritmetinio vidurkio skaičius po kablelio yra 5 (pvz., 8,5), trimestro / pusmečio pažymys apvalinamas pagal skaičių apvalinimo taisykles arba atsižvelgiant į kontrolinių darbų įvertinimus.

34. Metinis pažymys rašomas:

34.1. pagal trimestrų / pusmečių aritmetinį vidurkį arba atsižvelgus į visų mokslo metų dalyko įvertinimų aritmetinį vidurkį.

34.2. I–II gimnazijos klasių mokiniui, neatestuotam nors vieną trimestrą ar  turinčiam dalyko nepatenkinamus antrojo ir trečiojo trimestro įvertinimus, negali būti parašytas patenkinamas to dalyko metinis įvertinimas.

34.3. III–IV gimnazijos klasių mokiniui, neatestuotam vieną pusmetį arba turinčiam dalyko nepatenkinamą antrojo pusmečio įvertinimą, negali būti parašytas patenkinamas to dalyko metinis įvertinimas.

34.4. Mokiniui, atleistam pagal gydytojo ar gydytojų konsultacinės komisijos pažymą, pusmečio ar metinių pažymių skiltyje rašoma „atl.“

34.5. III–IV gimnazijos klasių mokiniui, kuris pusmečio pabaigoje dalyko kurso programą pakeitė iš bendrojo (B) į išplėstinį (A), pusmečio ar metiniu įvertinimu laikomas mokymosi pasiekimų patikrinimo (įskaitos) įvertinimas (žr. Kurso keitimo tvarką).

34.6. Jei pasibaigus ugdymo procesui buvo skirtas papildomas darbas, jo įvertinimas laikomas metiniu.​

34.7. Jei mokinys iš mokomojo dalyko trimestre ar pusmetyje turi „neatestuota“, jam negali būti vedamas patenkinamas metinis įvertinimas. Mokinys turi išlaikyti įskaitą ne vėliau kaip 3 savaitės iki ugdymo pabaigos.

35. Mokinys, be pateisinamos priežasties praleidęs 2/3 pamokų, yra neatestuojamas.

**VI. BAIGIAMOSIOS NUOSTATOS**

Gimnazistų pažangos ir pasiekimų vertinimo tvarkos aprašas gali būti koreguojamas, atsižvelgiant į naujus patvirtintus dokumentus, reglamentuojančius ugdymą, gimnazistų pasiekimų vertinimą, jų įteisinimą, vertinimo rezultatų panaudojimą.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**